### NN 130/2025 (17.10.2025.), Odluka o osnivanju Povjerenstva za međusektorsku koordinaciju za politiku i mjere za ublažavanje i prilagodbu klimatskim promjenama

VLADA REPUBLIKE HRVATSKE

1897

Na temelju članka 25. stavaka 3. i 7. Zakona o klimatskim promjenama i zaštiti ozonskog sloja (»Narodne novine«, broj 67/25.), Vlada Republike Hrvatske je na sjednici održanoj 16. listopada 2025. donijela

ODLUKU

O OSNIVANJU POVJERENSTVA ZA MEĐUSEKTORSKU KOORDINACIJU ZA POLITIKU I MJERE ZA UBLAŽAVANJE I PRILAGODBU KLIMATSKIM PROMJENAMA

I.

Osniva se Povjerenstvo za međusektorsku koordinaciju za politiku i mjere za ublažavanje i prilagodbu klimatskim promjenama (u daljnjem tekstu: Povjerenstvo).

II.

Povjerenstvo čine tri radne skupine:

1. Koordinacijska radna skupina

2. Tehnička radna skupina za ublažavanje klimatskih promjena

3. Tehnička radna skupina za prilagodbu klimatskim promjenama.

III.

Zadaće Povjerenstva su praćenje, ocjena provedbe i planiranja politike i mjera za ublažavanje klimatskih promjena i prilagodbu klimatskim promjenama u Republici Hrvatskoj u skladu s člankom 25. stavkom 3. Zakona o klimatskim promjenama i zaštiti ozonskog sloja (u daljnjem tekstu: Zakon), davanje mišljenja na izvješća iz članka 22. stavka 3. Zakona i predlaganje ulaganja iz Modernizacijskog fonda u skladu s člankom 112. stavkom 2. Zakona.

IV.

Koordinacijsku radnu skupinu čine:

– ministar nadležan za klimatske promjene i gospodarenje otpadom

– ministar nadležan za gospodarstvo i energetiku

– ministar nadležan za promet

– ministar nadležan za poljoprivredu i šumarstvo

– ministar nadležan za prostorno uređenje i graditeljstvo

– ministar nadležan za socijalnu politiku

– ministar nadležan za regionalni razvoj i fondove Europske unije te

– predstavnik Ureda predsjednika Vlade Republike Hrvatske.

Koordinacijskom radnom skupinom predsjedava ministar nadležan za klimatske promjene, a u slučaju njegove odsutnosti zamjenjuje ga državni tajnik kojeg on ovlasti.

Člana Koordinacijske radne skupine u slučaju odsutnosti zamjenjuje državni dužnosnik ili rukovodeći državni službenik kojeg on ovlasti.

V.

Zadaće Koordinacijske radne skupine su:

– praćenje i ocjena provedbe i planiranja politike i mjera za ublažavanje klimatskih promjena i prilagodbu klimatskim promjenama s ciljem ispunjenja ciljeva propisanih člankom 5., člankom 28. stavcima 2. i 3. i člankom 29. stavkom 2. Zakona

– osiguravanje podrške i međuresorne koordinacije u provedbi politike i mjera za ublažavanje klimatskih promjena i prilagodbu klimatskim promjenama

– razmatranje preporuka Tehničke radne skupine za ublažavanje klimatskih promjena i Tehničke radne skupine za prilagodbu klimatskim promjenama

– izrada prijedloga za unaprjeđenje javnih politika za ublažavanje klimatskih promjena i prilagodbu klimatskim promjenama i promicanje učinkovitih interdisciplinarnih i sinergijskih aktivnosti u području ublažavanja i prilagodbe klimatskim promjenama

– predlaganje ulaganja iz Modernizacijskog fonda u skladu s člankom 112. stavkom 2. Zakona prema ministarstvu nadležnom za klimatske promjene.

VI.

Članove Tehničke radne skupine za ublažavanje klimatskih promjena čine:

– predstavnik ministarstva nadležnog za klimatske promjene, zaštitu okoliša, zaštitu prirode, vodno gospodarstvo i gospodarenje otpadom

– predstavnik ministarstva nadležnog za energetiku i industriju

– predstavnik ministarstva nadležnog za promet, more i infrastrukturu

– predstavnik ministarstva nadležnog za poljoprivredu, šumarstvo i ribarstvo

– predstavnik ministarstva nadležnog za prostorno uređenje i graditeljstvo

– predstavnik ministarstva nadležnog za turizam

– predstavnik ministarstva nadležnog za obrazovanje, znanost i tehnologiju

– predstavnik ministarstva nadležnog za kulturu

– predstavnik ministarstva nadležnog za financije

– predstavnik ministarstva nadležnog za demografiju

– predstavnik sveučilišta i veleučilišta u području društvenih i prirodnih znanosti

– predstavnik ekonomskih, znanstvenih i društvenih instituta

– predstavnik jedinica lokalne i područne (regionalne) samouprave

– predstavnik gospodarstva

– predstavnik nevladinih udruga i civilnog društva koji djeluju u području klimatskih promjena.

Tehničkom radnom skupinom za ublažavanje klimatskih promjena predsjedava rukovodeći državni službenik ministarstva nadležnog za klimatske promjene.

Članove Tehničke radne skupine za ublažavanje klimatskih promjena i njihove zamjenike određuje čelnik tijela državne uprave, odnosno institucije ili pravne osobe iz kojih dolaze.

VII.

Zadaće Tehničke radne skupine za ublažavanje klimatskih promjena su:

– praćenje i ocjena provedbe i planiranja politike i mjera za ublažavanje klimatskih promjena s ciljem ispunjenja ciljeva propisanih člankom 5. stavkom 2., člankom 28. stavcima 2. i 3. i člankom 29. stavkom 2. Zakona

– izrada preporuka za unaprjeđenje javnih politika za ublažavanje klimatskih promjena i promicanje učinkovitih interdisciplinarnih i sinergijskih aktivnosti u području ublažavanja klimatskih promjena

– predlaganje mišljenja na izvješća iz članka 22. stavka 3. Zakona koja se odnose na praćenje emisija i ponora stakleničkih plinova

– predlaganje mišljenja na propise, strateške i planske dokumente relevantne za politiku ublažavanja klimatskih promjena vodeći računa da se određena preporuka osobito odnosi na adekvatnost politike i mjera s obzirom na ciljeve koji su postavljeni međunarodnim sporazumima i nacionalnim ambicijama, provedivost s obzirom na tehnička, ekonomska, sociološka ograničenja te ograničenja vezana za zaštitu okoliša, usklađenost sa sektorskim planskim dokumentima, regionalnim i lokalnim planskim dokumentima i međunarodnim obvezama u drugim sektorima

– predlaganje preporuke i savjetovanja u pogledu osiguravanja kvalitete i ocjene prihvatljivosti prisutnih nesigurnosti u planiranju i projekcijama emisija stakleničkih plinova

– predlaganje preporuke o odabiru metodološkog pristupa uvažavanjem uputa Međuvladinog tijela za klimatske promjene i Okvirne konvencije Ujedinjenih naroda o promjeni klime

– razmatranje preporuke koju donosi Stručna skupina Okvirne konvencije Ujedinjenih naroda o promjeni klime na pregled

– predlaganje podrške u pristupu informacijama i podacima.

VIII.

Članove Tehničke radne skupine za prilagodbu klimatskim promjenama čine:

– predstavnik ministarstva nadležnog za klimatske promjene, zaštitu okoliša, zaštitu prirode, vodno gospodarstvo i gospodarenje otpadom

– predstavnik ministarstva nadležnog za energetiku i industriju

– predstavnik ministarstva nadležnog za promet, more i infrastrukturu

– predstavnik ministarstva nadležnog za poljoprivredu, šumarstvo i ribarstvo

– predstavnik ministarstva nadležnog za prostorno uređenje i graditeljstvo

– predstavnik ministarstva nadležnog za turizam

– predstavnik ministarstva nadležnog za obrazovanje, znanost i tehnologiju

– predstavnik ministarstva nadležnog za unutarnje poslove i civilnu zaštitu

– predstavnik ministarstva nadležnog za zdravstvo

– predstavnik ministarstva nadležnog za kulturu

– predstavnik ministarstva nadležnog za financije

– predstavnik ministarstva nadležnog za demografiju

– predstavnik Hrvatske vatrogasne zajednice

– predstavnik Državnog hidrometeorološkog zavoda

– predstavnik sveučilišta i veleučilišta u području društvenih i prirodnih znanosti

– predstavnik ekonomskih, znanstvenih i društvenih instituta

– predstavnik jedinica lokalne i područne (regionalne) samouprave

– predstavnik gospodarstva

– predstavnik nevladinih udruga i civilnog društva koji djeluju u području klimatskih promjena.

Tehničkom radnom skupinom za prilagodbu klimatskim promjenama predsjedava rukovodeći državni službenik ministarstva nadležnog za klimatske promjene.

Članove Tehničke radne skupine za prilagodbu klimatskim promjenama i njihove zamjenike određuje čelnik tijela državne uprave, odnosno institucije ili pravne osobe iz kojih dolaze.

IX.

Zadaće Tehničke radne skupine za prilagodbu klimatskim promjenama su:

– praćenje i ocjena provedbe i planiranja politike i mjera za prilagodbu klimatskim promjenama s ciljem ispunjenja cilja propisanog člankom 5. stavkom 1. Zakona

– izrada preporuka za unaprjeđenje javnih politika za prilagodbu klimatskim promjenama i promicanje učinkovitih interdisciplinarnih i sinergijskih aktivnosti u području prilagodbe klimatskim promjenama

– predlaganje mišljenja na izvješća iz članka 22. stavka 3. Zakona koja se odnose na utjecaj, ranjivost i prilagodbu klimatskim promjenama

– predlaganje mišljenja na propise, strateške i planske dokumente relevantne za politiku prilagodbe klimatskih promjena uzimajući u obzir recentne podatke o klimatskim promjenama i procjenu izloženosti, osjetljivosti i ranjivosti na klimatske promjene vodeći računa da se određena preporuka osobito odnosi na adekvatnost politike i mjera na snažniju prilagodbu klimatskim promjenama i jačanja otpornosti na rastuće klimatske rizike

– predlaganje preporuke i savjetovanja u pogledu osiguravanja kvalitetnih projekcija klimatskih promjena, analizu utjecaja i rizika od klimatskih promjena

– predlaganje podrške u pristupu informacijama i podacima.

X.

Radne skupine Povjerenstva sastaju se zasebno po potrebi, a najmanje jednom godišnje te će se njihov način rada odrediti Poslovnikom, koji će se usvojiti na prvom sastanku radnih skupina Povjerenstva.

Na sastanke radnih skupina Povjerenstva, sukladno potrebi, mogu biti pozvana i druga tijela javne uprave, tijela s javnim ovlastima, stručne i znanstvene institucije, udruženja, predstavnici civilnog društva i nevladinih udruga, koji mogu dati doprinos u ispunjenju zadaća tih radnih skupina.

Sastanke sazivaju predsjednici Koordinacijske radne skupine i tehničkih radnih skupina Povjerenstva.

XI.

Ministarstvo nadležno za klimatske promjene zadužuje se za obavljanje tehničkih i administrativnih poslova Povjerenstva i njegovih radnih skupina te osigurava potrebna financijska sredstva za njihov rad.

XII.

Članovi Povjerenstva koji nisu predstavnici tijela državne uprave, imaju pravo na naknadu za svoj rad.

XIII.

Zadužuje se ministarstvo nadležno za klimatske promjene da o ovoj Odluci izvijesti sva tijela iz točaka IV., VI. i VIII. ove Odluke.

Zadužuju se čelnici tijela državne uprave, institucija ili pravnih osoba iz točaka VI. i VIII. ove Odluke da ministarstvu nadležnom za klimatske promjene dostave imena svojih predstavnika u roku od 15 dana od dana stupanja na snagu ove Odluke.

Zadužuje se ministar nadležan za klimatske promjene da u skladu s člankom 25. stavkom 9. Zakona, odlukom imenuje predsjednike i članove tehničkih radnih skupina iz točke II. stavka 1. točaka 2. i 3. ove Odluke te njihove zamjenike.

XIV.

Danom stupanja na snagu ove Odluke prestaje važiti Odluka o osnivanju Povjerenstva za međusektorsku koordinaciju za politiku i mjere za ublažavanje i prilagodbu klimatskim promjenama (»Narodne novine«, broj 9/18.).

XV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/448

Urbroj: 50301-05/31-25-3

Zagreb, 16. listopada 2025.

Predsjednik
 mr. sc. Andrej Plenković, v. r.